Det er ikke i DRs ånd, når DR3-programmet »Monte Carlo på DR3« har betalt for at få en reklamekampagne på en københavnsk bybus, der proklamerer, at gratisavisen Metroxpress »ikke er en avis«.

Det siger Irene Strøyer, kanalredaktør på DR3, som reaktion på, at holdet bag Monte Carlo, journalisterne Peter Falktoft og Esben Bjerre sammen med deres produktionsselskab Pineapple Entertainment, har betalt for at få en annonce på en københavnsk bybus på linje 5A de næste to uger, der lyder: #metroxpresserikkeenavis.

»Monte Carlo og produktionsselskabet har på eget initiativ rykket den ind uden at informere os. Hvis de havde spurgt os først, havde vi sagt nej. Vi bruger ikke licensmidler på den slags. Jeg synes ikke, det er DR3s ånd,« siger Irene Strøyer.

Hun bekræfter, at det er licenspenge, der har finansieret kampagnen. Hvor meget annoncen har kostet, ved hun dog ikke.

Monte Carlo er et satireprogram, der sender alle hverdagsaftener på DR3, og selvom de to værter er kendt for at lave sjov med offentlige personer og andre medier, mener Irene Strøyer, at kampagnen skyder forbi.

»Monte Carlo er et satireprogram, hvor det er tilladt at lave sjov med sig selv og andre, men det forstår man ikke, når man ser det på en bybus. Jeg synes ikke, det er god stil,« siger Irene Strøyer, der af samme grund har bedt om, at kampagnen bliver taget ned.

»Vi har bedt produktionsselskabet (Pineapple Entertainment, red.) om at tage kampagnen ned, og det regner vi med, at det gør,« siger hun.

Hun fastslår samtidig, at optrinnet ikke vil få videre konsekvenser for samarbejdet med satireprogrammet og Pineapple Entertainment, men oplyser, at hun vil tage en samtale med de to journalister.

»Der skal være højt til loftet hos DR3, men jeg tager en snak med Monte Carlo, for jeg synes ikke, det er i DR3s ånd. Det kommer ud af en kontekst,« siger Irene Strøyer.